**БАЛАЛАР МЕН ЖАСӨСПІРІМДЕРДІҢ ТАНЫМДЫҚ ПРОЦЕСТЕРІН ДАМЫТУДА АРТ-ТЕРАПИЯ ӘДІСТЕРІН ПАЙДАЛАНУ**

**Тленчиева Н. С. 1, Садыкова Н. М. 2, Аскарова Ж. К.3**

**1 педагогика ғылымдарының кандидаты, әл-Фараби атындағы Қазақ Ұлттық Университеті, Алматы, Қазақстан.**

**2 психология ғылымдарының кандидаты, әл-Фараби атындағы Қазақ Ұлттық Университеті, Алматы, Қазақстан.**

**3 “Балалар психологиясы” мамандығының 2-курс магистранты, әл-Фараби атындағы Қазақ Ұлттық Университеті, Алматы, Қазақстан.**

*Қазіргі заманғы ақпараттық технологиялардың дамуы мен цифрлық медиа құралдарының көптігі балалар мен жасөспірімдердің танымдық процестерін дамытуды өзекті мәселеге айналдыруда. Мақалада психикалық танымдық процестер, олардың даму аспектілері, шетелдік және қазақстандық зерттеушілердің пікірлері қарастырылған. Мақалада арт-терапия, соның ішінде изотерапия, коллаж жасау, мандала терапиясы және басқа да әдістер балалар мен жасөспірімдердің танымдық процестерін кешенді түрде дамытуға арналған тиімді құрал ретінде ұсынылады.*

**Кілт сөздер:***танымдық процестер, арт-терапия, балалар, жасөспірімдер.*

*Развитие современных информационных технологий и обилие цифровых медиа делают развитие познавательных процессов детей и подростков актуальной проблемой. В статье рассмотрены психические познавательные процессы, аспекты их развития, мнения зарубежных и казахстанских исследователей. В статье представлена арт-терапия, включающая изотерапию, создание коллажей, мандала-терапию и другие методы, как эффективный инструмент всестороннего развития познавательных процессов детей и подростков.*

 **Ключевые слова:** *познавательные процессы, арт-терапия, дети, подростки.*

*The development of modern information technologies and the abundance of digital media make the development of cognitive processes of children and adolescents an urgent problem. Mental cognitive processes, aspects of their development, opinions of foreign and kazakh researchers are discussed in the article. The article presents art therapy, including drawing therapy, creating collages, mandala therapy and other methods, as an effective tool for comprehensive development of cognitive processes in children and adolescents.*

 **Keywords:** *cognitive processes, art therapy, children, adolescents.*

**Кіріспе.** Қазіргі заманда ақпараттық технологиялардың қарқынды дамуы, ғаламторға қолжетімділік және цифрлық медиа құралдарының көптігі балалар мен жасөспірімдердің танымдық процестеріне әсер етуде. Балалар мен жасөспірімдердің танымдық процестерін дамыту мәселесі аса маңызды, себебі танымдық процестер оқу үлгерімімен, тұлғалық дамумен және қабілеттермен тікелей байланысты. Сонымен қатар, танымдық процестерді ынталандыру арқылы қалыптасатын жаңа ақпаратты игеру, оны талдау және сыни тұрғыдан бағалау секілді қабілеттер балалар мен жасөспірімдердің болашақта жан-жақты дамыған, табысты тұлға болулары үшін қажет.

**Негізгі бөлім.** Қоршаған ортаның бейнелерін, сондай-ақ организмнің өзінің және оның ішкі ортасының бейнелерін қалыптастыратын психикалық процестер танымдық процестер деп аталады [1].

Психикалық танымдық процестер - түйсік, қабылдау, ой, зейін, есте сақтау, ойлау, қиял, сөйлеудің жалпы атауы. Олардың барлығы шынайылықты тануға ​​және әрекетті реттеуге, жалпы тұлғаның білімдерін, дағдыларын қалыптастыруға қатысады. Қоршаған ортаға бағдарлану және іс-әрекет құралдарын іс жүзінде пайдалану психикалық танымдық процестердің, әсіресе ойлаудың жұмысына негізделген.

Адам мінез-құлқын оның барлық алуан түрлілігінде түсіну - күрделі міндет. Сонымен қатар, адамның дамуы ұзақ мерзімді және қайшылықты процесс екендігін атап өткен жөн. Танымдық процестер өзара тығыз байланысты және олар арқылы күнделікті өмірде жеке қасиеттердің, заттардың, сезімдердің көріністері жүзеге асады [2].

Танымдық процестер дамуының психологиялық аспектілерін көптеген шетелдік (М. Кле, Э. Шпрангер, Э. Эриксон және т.б.) және ресейлік зерттеушілер (Белкина В.Н., Блонский П.П., Бобошко И.М., Веракса Н.Е. [3], Вергелес Г.И., Виноградова Н.Ф., Выготский Л.С., А., Журова Л.Е., Запорожец А.В., Зинченко П.И., Истомина З.М., Истратова О.Н., Кравцова Е.Е., Кулагина И.Ю., Матвеева Л.А., Мухина В.С., Парняков А.В., Петровский А.В., Пиаже Ж., Подьяков Н.М., Раев А.И. Рубенштейн С.И., Смирнова Е.О. [4], Сидоров П.И., Ушакова О.С., Эксакусто Т.В., Эльконин Д.Б., Якимова М.Н.) өз еңбектерінде қарастырған.

Балалар мен жасөспірімдердің танымдық процестерін дамытуда зерттеулер жүргізген қазақстандық ғалымдар арасында С. М. Жақыпов, М. А. Асылханова, Б. Баймұратова, А. Меңжанова, М. Мұқанов, А. Бакраденова және т.б. еңбектері назар аударуға тұрарлық.

С.М. Жақыповтың зерттеулері оқыту барысында танымдық іс-әрекеттерді қалыптастыру мәселесіне арналған. С.М. Жақыпов оқыту психологиясын зерттей отырып, оқытуға қосылған кез-келген танымдық процесс ерекше іс-әрекет болып өзгереді немесе операциялар ретінде танымдық іс-әрекет құрамына кіреді деп көрсетті. Ол оқыту процесін жан-жақты зерттеп, жүйелі принциптердің нақты психологиялық мазмұнымен толықтыра колданды [5].

Айта кету керек, көптеген зерттеулердің болуына қарамастан, қазіргі таңда танымдық процестерді дамыту мәселесі өзекті болып қала береді. Біздің көзқарасымыз бойынша, бұл мәселеде танымдық процестерді дамытудың тиімді құралдарын іздеу аса маңызды болып табылады.

Балалар мен жасөспірімдердің танымдық процестерін дамытуда арт-терапия әдістерін қолдану тиімді құралдардың бірі ретінде танылуда.

Қазіргі уақытта арт-терапия салауатты және шығармашыл тұлғаны қалыптастыруға және тұлғаны әлеуметтендірудің бірқатар функцияларын (адаптациялық, коррекциялық, регулятивті, реабилитациялық, профилактикалық, т.б.) тәжірибеде жүзеге асыруға ықпал ететін прогрессивті психологиялық көмек құралы ретінде қарастырылуда. Арт-терапевтік процесс клиент пен арт-терапевт арасындағы қарым-қатынаспен және клиенттің шығармашылық әрекетінің өнімімен (сурет, әңгіме, музыкалық шығарма, би, т.б.) байланысты бірқатар ерекшеліктерге ие [6].

Арт-терапияның танымдық процестерге ықпалына тоқталатын болсақ, біріншіден, өнер арқылы жұмыс жасау балалар мен жасөспірімдерді ұзақ уақыт бір іс-әрекетке назар аударуға итермелейді, бұл олардың зейінін күшейтеді.

Арт-терапия арқылы балалар мен жасөспірімдер әлемді жаңаша қабылдап, жаңа идеялар мен бейнелерді елестетуге үйренеді, бұл олардың қиялын едәуір дамытады. Арт-терапия барысында балалар мен жасөспірімдер күрделі мәселелерді қарапайым бөліктерге бөліп, оны шешудің креативті жолдарын іздеу арқылы сыни ойлауларын дамытады. Сондай-ақ, арт-терапияның әр түрлі әдістері арқылы балалар мен жасөспірімдер өздерінің эмоцияларын, ойларын, сезімдерін таниды және білдіреді.

Ойлауды дамытуға арналған сабақтарда арт-терапияны қолдану (изотерапия, библиотерапия, музыкалық терапия, вокал терапиясы, ертегі терапиясы) балалардың өзін және қоршаған әлемді түсінуіне мүмкіндік береді және оқу процесінде қолайлы атмосфераны құруға көмектеседі [7].

Арт-терапияның келесі әдістері балалар мен жасөспірімдердің танымдық процестерін дамытуға ықпал етеді:

Изотерапия**.** Изотерапия, яғни сурет салу кезінде бала визуалды бейнелерді, формалар мен түстерді қолдана отырып, қиялын, ойлау қабілетін дамытады және зейінін шоғырландырады. Баладан белгілі бір сюжетке сәйкес сурет салуды сұрау есте сақтау мен назар аудару дағдыларын жақсартады. Сонымен қатар, сурет салу барысында балалар мен жасөспірімдердің есте сақтау қабілеті артады, себебі олар белгілі бір бейнелерді есте сақтап, оларды қағазға түсіруге тырысады.

Коллаж жасау.Коллаж жасау барысында балалар мен жасөспірімдерге журналдардан, газеттерден немесе фотосуреттерден кесінділер алып, белгілі бір тақырыпқа коллаж жасау ұсынылады. Бұл әдіс олардың логикалық ойлау, талдау және ұйымдастырушылық қабілеттерін дамытады.

Мүсіндеу.Пластилин немесе сазбен мүсіндер жасау баланың сенсорлық қабылдауын, кеңістіктік ойлауын және ұсақ моториканы дамытады. Сонымен қатар, мүсіндер арқылы баланың қиялы, көркемдік сезімі және өзіндік идеялары дамиды.

Ертегі терапиясы. Ертегі терапиясы барысында балаларға суретке қарап немесе белгілі бір материалдарға сүйене отырып, өз ертегілерін құрастыру ұсынылады. Бұл әдіс тілдік дағдыларды дамытуға, креативтілікке және оқиғаларды жоспарлауға мүмкіндік береді.

Мандала терапиясы.Мандалаларды бояу балалар мен жасөспірімдердің зейінін шоғырландыруға және тыныштандыруға көмектеседі. Сонымен қатар, бұл әдіс ойлау процесін реттеуге, эмоциялық тұрақтылықты қолдауға және шығармашылық қабілеттерді дамытуға ықпал етеді.

Музыкалық терапия.Балалар мен жасөспірімдердің танымдық процестерін дамытуға арналған тағы бір әдіс – музыкалық импровизациялар жасау. Музыка арқылы эмоцияларды білдіру және тыңдау зейін мен есту, есте сақтау қабілеттерін жақсартады.

Құм терапиясы. Құммен жұмыс жасау баланың сенсорлық және моторлық дағдыларын ғана емес, сонымен қатар оның кеңістіктік ойлауын, қиялын және проблемаларды шешу қабілетін дамытады. Құмда түрлі фигуралар жасау арқылы балалар қоршаған ортаға деген қатынасын да қалыптастырады.

Осылайша, арт-терапия балалар мен жасөспірімдердің танымдық процестерін кешенді түрде дамытуға ықпал етеді.

**Қорытынды.** Қорытындылай келе, қазіргі заманда ақпараттық технологиялардың дамуы балалар мен жасөспірімдердің танымдық процестеріне айтарлықтай әсер етуде. Сол себепті, балалар мен жасөспірімдердің танымдық процестерін дамыту мәселесі аса өзекті болып, қоғамда сұранысқа ие болуда. Мұны осы тақырыптағы шетелдік, ресейлік және қазақстандық ғалымдардың көптеген зерттеу жұмыстарынан, ғылыми еңбектерінен байқауға болады.

Алайда, біздің ойымызша, бұл мәселе әлі де терең ізденуді талап етеді. Осы орайда арт-терапия әдістері балалар мен жасөспірімдердің танымдық қабілеттерін дамытуда тиімді құрал ретінде танылуда. Арт-терапияның алуан түрлі әдістері балалар мен жасөспірімдердің танымдық процестерін жан-жақты дамыта отырып, олардың психологиялық және эмоциялық күйін жақсартуға, оқу және даму процесіне оң әсерін тигізеді.

**Әдебиеттер тізімі**

1. Реан А.А., Бордовская Н.В., Розум С.И. - Психология и педагогика. — СПб.: Питер, 2002. — 432 с.
2. Гусова А.Д. Особенности развития познавательных процессов детей старшего дошкольного возраста // Russian Journal of Education and Psychology. 2017. №6-2.
3. Веракса Н.Е. Познавательное развитие в дошкольном детстве [Текст] /Н.Е. Веракса, А.Н. Веракса: учебное пособие. Гриф УМО по классическому университетскому образованию. М., Мозаика-Синтез, 2012.
4. Эльконин Д.Б. Детская психология: учеб, пособ, для студ. высш.учеб. заведений. М., 2005.
5. Джакупов С.М. Психология познавательной деятельности. Алматы: Изд-во КазГУ, 1992. - 192 с.
6. Киселева М. В. Арт-терапия в практической психологии и социальной работе. — Речь, 2007. — 336 с.
7. Бовгира М.Н. Развитие мышления дошкольников средствами арт-терапии: Методическое пособие. Ачинск, 2015 - 49 с.